Kuigi astronoomid arvavad teoreetilistel kaalutlustel, et iga suure galaktika keskmes asub ülimassiivne must auk, oli seni vaatluslikult seda kinnitatud vaid meie Galaktika ehk Linnutee suhtes. Üksiktähe liikumiskiirusest ümber keskme saame kindlalt järeldada miljonite Päikeste massiga musta augu olemasolu. Nüüd on vaatluslikult näidatud musta augu olemasolu ka Linnutee naabruses asuva galaktikate Skulptori grupi heledaima galaktika NGC  253 jaoks. See on ainuke suur spiraalgalaktika Skulptori galaktikagrupis, mille kaugus on 11.4 miljonit valgusaastat ja heledus 7.1 tähesuurust, olles seega nähtav juba tagasihoidlikus binoklis. [...]